Julkisasiamiehen ratkaisuehdotus Léger 18 päivänä huhtikuuta 2002. - Euroopan yhteisöjen komissio vastaan Helleenien tasavalta. - Jäsenyysvelvoitteiden noudattamatta jättäminen - Jätteet - Vaarallisten jätteiden hoito - Direktiivin 91/689/ETY 8 artiklan 3 kohdan mukaisten tietojen toimittamatta jättäminen - Laitokset ja yritykset, jotka huolehtivat vaarallisista jätteistä ja/tai hyödyntävät niitä. - Asia C-33/01.



Oikeustapauskokoelma 2002 sivu I-05447



Julkisasiamiehen ratkaisuehdotukset

1. Euroopan yhteisöjen komissio vaatii EY 226 artiklan nojalla yhteisöjen tuomioistuinta toteamaan, että Helleenien tasavalta ei ole noudattanut EY:n perustamissopimuksen mukaisia velvoitteitaan, koska se ei ole toimittanut komissiolle vaarallisista jätteistä 12 päivänä joulukuuta 1991 annetun neuvoston direktiivin 91/689/ETY 8 artiklan 3 kohdan mukaisia tietoja. Komissio vaatii lisäksi, että Helleenien tasavalta velvoitetaan korvaamaan oikeudenkäyntikulut.

I Asiaa koskevat oikeussäännöt

2. Direktiivin 91/689/ETY, sellaisena kuin se on muutettuna 27.6.1994 annetulla direktiivillä 94/31/EY, tavoitteena on vaarallisten jätteiden valvottua hoitoa koskevan jäsenvaltioiden lainsäädännön lähentäminen.

3. Direktiivillä 91/689/ETY pyritään myös ehkäisemään vaarallisten jätteiden huolehtimis- ja hyödyntämistoimiin liittyviä riskejä.

4. Direktiivin 91/689/ETY johdanto-osan kuudennen perustelukappaleen mukaan "on tärkeää varmistaa, että vaarallisista jätteistä huolehtimista ja hyödyntämistä valvotaan mahdollisimman täydellisesti".

5. Direktiivin 91/689/ETY 5 artiklassa säädetään seuraavaa:

"1 Jäsenvaltioiden on toteutettava tarvittavat toimenpiteet sen varmistamiseksi, että jätteet on keräilyn, kuljetuksen ja väliaikaisen varastoinnin aikana asianmukaisesti pakattu ja merkitty voimassa olevien kansainvälisten ja yhteisön säännösten mukaisesti.

- -

3 Vaarallisia jätteitä siirrettäessä niiden mukana on oltava tunnistuslomake, jossa on ne tiedot, jotka on merkitty vaarallisten jätteiden rajan yli tapahtuvien siirtojen valvonnasta ja tarkastamisesta Euroopan yhteisössä 6 päivänä joulukuuta 1984 annetun neuvoston direktiivin 84/631/ETY, sellaisena kuin se on viimeksi direktiivillä 86/279/ETY muutettuna, liitteessä I olevaan A jaksoon."

6. Direktiivin 91/689/ETY 8 artiklan 3 kohdassa säädetään seuraavaa:

" - - jäsenvaltioiden on viimeistään 12 päivänä joulukuuta 1994 toimitettava komissiolle kaikista laitoksista tai yrityksistä, jotka huolehtivat vaarallisista jätteistä [ja/] tai hyödyntävät niitä ensisijaisesti kolmansien osapuolten lukuun ja jotka todennäköisesti kuuluvat direktiivin 75/442/ETY 5 artiklassa tarkoitettuun yhtenäiseen verkostoon, seuraavat tiedot:

- nimi ja osoite,

- jätteen käsittelymenetelmä,

- käsiteltäviksi kelpaavien jätteiden laatu ja määrä.

Jäsenvaltioiden on ilmoitettava komissiolle vuosittain näiden tietojen muutoksista.

Komission on pyynnöstä annettava nämä tiedot jäsenvaltioiden toimivaltaisille viranomaisille.

Näiden tietojen toimittamistavasta komissiolle sovitaan - - ."

7. Komission 17.4.1996 tekemässä päätöksessä 96/302/EY täsmennetään direktiivin 91/689/ETY 8 artiklan 3 kohdan mukaisesti tietojen toimittamistapa. Sen liitteenä on lomake näiden tietojen toimittamiseksi.

8. Direktiivin 91/689/ETY 10 artiklan 1 kohdassa säädetään seuraavaa:

"Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 12 päivänä joulukuuta 1993. Niiden on ilmoitettava tästä komissiolle viipymättä."

II Asian tausta

9. Koska komissio katsoi, että Helleenien tasavalta ei ollut toimittanut sille direktiivin 91/689/ETY 8 artiklan 3 kohdan mukaisia tietoja, se aloitti jäsenyysvelvoitteiden noudattamatta jättämistä koskevan menettelyn.

10. Komissio osoitti Kreikan hallitukselle 16.9.1998 EY 226 artiklan nojalla virallisen huomautuksen, jossa se kehotti tätä esittämään huomautuksensa kahden kuukauden kuluessa. Koska komissio ei saanut minkäänlaista vastausta, se osoitti Helleenien tasavallalle 17.12.1998 perustellun lausunnon.

11. Kreikan viranomaiset vastasivat viralliseen huomautukseen 30.11.1998 päivätyllä kirjeellä, jossa ne totesivat, että Kreikassa ei ole laitoksia tai yrityksiä, jotka huolehtivat vaarallisista jätteistä ja/tai hyödyntävät niitä. Samassa kirjeessä viranomaiset ilmoittivat komissiolle neljän yrityksen nimet ja osoitteet, jotka huolehtivat vaarallisista jätteistä sellaisten kolmansien osapuolten lukuun, jotka vievät jätteitä muihin jäsenvaltioihin.

12. Ottaen huomioon Helleenien tasavallan myöhemmät vastaukset, komissio toimitti 11.8.1999 täydentävän perustellun lausunnon, jossa se totesi, että kyseisen jäsenvaltion toimittamat tiedot olivat riittämättömät. Se katsoi, että laitokset tai yritykset, joista Kreikan viranomaiset eivät ole toistaiseksi toimittaneet minkäänlaisia tietoja, hyödyntävät kolmanneksen Kreikassa tuotetuista vaarallisista jätteistä.

13. Kreikan viranomaiset vastasivat tähän täydentävään lausuntoon 9.11.1999 päivätyllä kirjeellä. Ne totesivat vastauksessaan, että ne olivat toimittaneet komissiolle 13.11.1998 päivätyllä ympäristöministeriön kirjeellä tietoja laitoksista tai yrityksistä, joiden tehtävänä on vaarallisista jätteistä huolehtiminen ja/tai niiden hyödyntäminen kolmansien osapuolten lukuun. Ne totesivat lisäksi Kreikassa vuonna 1998 tuotetun vaarallisten jätteiden määrän ja niiden hyödynnetyn prosenttimäärän osalta, että kyseisten jätteiden kokonaismäärä oli 287 000 t/vuosi ja että tästä määrästä hyödynnettiin 65 000 t/vuosi eli 22,82 prosenttia.

Komissio toteaa, että nämä tiedot ovat ristiriidassa Kreikan viranomaisten 30.11. ja 7.12.1998 antamien vastausten kanssa.

III Asianosaisten vaatimukset

14. Koska komissio katsoi Helleenien tasavallan toimittamien tietojen perusteella, että perustellussa lausunnossa väitettyä jäsenyysvelvoitteiden noudattamatta jättämistä ei ollut korjattu, se päätti nostaa nyt käsiteltävänä olevan kanteen.

15. Komissio vaatii, että yhteisöjen tuomioistuin

- toteaa, että Helleenien tasavalta ei ole noudattanut EY:n perustamissopimuksen ja direktiivin 91/689/ETY mukaisia velvoitteitaan, koska se ei ole toimittanut säädetyssä määräajassa komissiolle kyseisen direktiivin 8 artiklan 3 kohdan ja tässä kohdassa tarkoitetun päätöksen 96/302/EY mukaisia tietoja kaikista niistä laitoksista tai yrityksistä, jotka huolehtivat vaarallisista jätteistä ja/tai hyödyntävät niitä

- velvoittaa Helleenien tasavallan korvaamaan oikeudenkäyntikulut.

16. Helleenien tasavalta vaatii, että yhteisöjen tuomioistuin

- hylkää komission kanteen

- velvoittaa komission korvaamaan oikeudenkäyntikulut.

IV Asianosaisten väitteet ja niiden perustelut

17. Komissio moittii Helleenien tasavaltaa siitä, että tämä ei ole toimittanut sille direktiivin 91/689/ETY 8 artiklan 3 kohdassa edellytettyjä tietoja ja että se ei ole tehnyt tätä päätöksessä 96/302/EY edellytetyllä tavalla.

18. Kreikan hallitus myöntää vastineessaan, että se totesi vastauksessaan komission viralliseen huomautukseen ja perusteltuun lausuntoon, että Kreikassa ei ole laitoksia tai yrityksiä, jotka huolehtivat vaarallisista jätteistä ja/tai hyödyntävät niitä, ja että se ilmoitti vastauksessaan neljän yrityksen nimet, jotka huolehtivat vaarallisista jätteistä kolmansien osapuolten lukuun. Se toimittaa lisäksi uusia tietoja toteamalla, että tällä hetkellä näitä yrityksiä on kuusi. Se ilmoittaa myös, että Kreikassa ollaan rakentamassa maan ensimmäistä vaarallisten jätteiden käsittelylaitosta.

19. Komissio moittii vastauskirjelmässään Helleenien tasavaltaa siitä, että tämä ei ole toimittanut sille tietoja kaikista yrityksistä, joiden tehtävänä on vaarallisista jätteistä huolehtiminen ja/tai niiden hyödyntäminen. Kreikan viranomaiset ilmoittavat vastauskirjelmässään uusia yritysten nimiä ja toimittavat näitä koskevia täydentäviä tietoja.

V Asian arviointi

20. Yhteisöjen tuomioistuin on toistuvasti katsonut, että "sen arvioiminen, onko jäsenvaltio jättänyt noudattamatta jäsenyysvelvoitteitaan, on tehtävä ottaen huomioon jäsenvaltion tilanne sellaisena kuin se on perustellussa lausunnossa asetetun määräajan päättyessä. Yhteisöjen tuomioistuin ei voi ottaa huomioon tämän jälkeen tapahtuneita muutoksia".

21. Direktiivin 91/689/ETY 8 artiklan 3 kohdan mukaan jäsenvaltioiden on toimitettava

- luettelo kaikista laitoksista tai yrityksistä, jotka huolehtivat vaarallisista jätteistä ja/tai hyödyntävät niitä ensisijaisesti kolmansien osapuolten lukuun ja

- jokaisen yrityksen tai laitoksen nimi ja osoite, jätteen käsittelymenetelmä ja käsiteltäväksi kelpaavien jätteiden laatu ja määrä.

Nämä tiedot on toimitettava päätöksessä 96/302/EY edellytetyllä tavalla.

Jäsenvaltioiden on myös ilmoitettava vuosittain näiden tietojen muutoksista.

22. Asiassa ei ole kiistetty sitä, että täydentävässä perustellussa lausunnossa asetetun määräajan päättyessä eli 11.8.1999 Kreikan hallitus ei ollut toimittanut komissiolle päätöksessä 96/302/EY edellytetyllä tavalla tietoja kaikista laitoksista tai yrityksistä, jotka huolehtivat vaarallisista jätteistä ja/tai hyödyntävät niitä ensisijaisesti kolmansien osapuolten lukuun. Kreikan hallitus ei myöskään ole ilmoittanut komissiolle vuosittain näiden tietojen muutoksista.

23. Koska Kreikan hallitus ei ole noudattanut direktiivin 91/689/ETY 8 artiklan 3 kohdan ja päätöksen 96/302/EY mukaisia velvoitteitaan, komission nostama kanne on hyväksyttävä.

24. Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut, kuten tässä asiassa. Helleenien tasavalta on näin ollen velvoitettava korvaamaan oikeudenkäyntikulut.

Ratkaisuehdotus

25. Edellä esitetyn perusteella ehdotan, että yhteisöjen tuomioistuin

1) toteaa, että Helleenien tasavalta ei ole noudattanut vaarallisista jätteistä 12 päivänä joulukuuta 1991 annetun neuvoston direktiivin 91/689/ETY 8 artiklan 3 kohdan ja direktiivin 91/689/ETY 8 artiklan 3 kohdan mukaisessa tietojen toimittamisessa käytettävästä lomakkeesta 17 päivänä huhtikuuta 1996 tehdyn komission päätöksen 96/302/EY mukaisia velvoitteitaan,

2) velvoittaa Helleenien tasavallan korvaamaan oikeudenkäyntikulut.